《烹茶鹤避烟》
宋代·林希逸

隔竹敲茶臼，禅房汲井烹。山僧吹火急，野鹤避烟行。

入鼎龙团碎，当窗蚓窍鸣。紫云飞不断，白鸟去边明。

云舍飘犹湿，风巢远更惊。通灵数椀后，骑汝访蓬瀛。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。